GiliGold/VAD_KnessetCorpus huggingface dataset:
משה גפני: שזה לא יהיה כפול וכל מה שנלווה לזה.
איריס וינברגר: זה לא יהיה כפול.
משה גפני: אנחנו ננסח את זה באופן כזה שזה לא יהיה כפול.
איריס וינברגר: זה לא אמור להיות כפול.
איריס וינברגר: צריכה להיות חשבונית עסקה.
איריס וינברגר: מדובר רק על חשבוניות עסקה שהגיע מועד החיוב במס לגביה.
עופר מנירב: אין דבר כזה.
עופר מנירב: אין דבר כזה בכלל.
עופר מנירב: חשבונית עסקה היא לא על סחורות.
עופר מנירב: חשבונית עסקה היא רק כאשר יש תשלום מזומן.
איריס וינברגר: לא, הרי הדוח המפורט הוא גם הדוח התקופתי.
איריס וינברגר: אדם פרטי קיבל שירות מ ועורך הדין מוציא לו חשבונית עסקה ונניח הוא לא מוציא לו חשבונית מס.
איריס וינברגר: אני חוזרת שוב ואומרת שאנחנו לא נדע את הפרטים של אותו אדם פרטי, לא נקבל אותם, אבל על החשבונית הזאת, על עצם זה שיצאה חשבונית בסכום מסוים, צריך לדווח.
עופר מנירב: מה פתאום?
עופר מנירב: על חשבונית עסקה לא מדווחים.
עופר מנירב: מה קרה לכם?
משה גפני: לא יהיה דבר כזה שכאן יצעקו על שנים.
דורון קופמן: סליחה.
דורון קופמן: אין חשבונית עסקה של עורך דין.
דורון קופמן: הוא לא מדווח לכם והוא לא צריך לדווח לכם.
דורון קופמן: אין ודאות שישולם לו או לא ישולם לו.
דורון קופמן: מועד הדיווח, מועד התשלום, עם קבלת הכסף.
דורון קופמן: הוא מדווח לפי 29 עם קבלת הכסף, אז הוא מוציא חשבונית.
איריס וינברגר: אבל מה אומר סעיף 69 היום?
איריס וינברגר: בדוח תקופתי של עוסק ייכללו סך כל העסקאות שהמועד להוצאת חשבוניות עליהן - לא כתוב חשבוניות מס – חל בתקופת הדוח.
דורון קופמן: אבל חשבונית עסקה היא לא חשבונית.
משה גפני: עופר, מה קרה לך היום?
משה גפני: אני יכול לדעת למה אתם צועקים אחד על השני?
דורון קופמן: הם משנים את כל שיטת הדיווח.
שי חרמש: גם היום מעבירים פעמיים?
שי חרמש: איריס, תני לי להבין.
שי חרמש: היום מדווחים פעמיים גם על חשבונית עסקה וגם על חשבונית מזומן?
איריס וינברגר: לא פעמיים.
איריס וינברגר: מדווחים פעם אחת.
איריס וינברגר: אם הוצאת חשבונית מס, אתה מדווח על חשבונית מס, אבל אם אתה לא מוציא חשבונית מס אלא מוציא רק חשבונית עסקה, אתה בוודאי מדווח.
איריס וינברגר: סעיף 67 לא מחייב עוסק להוציא חשבונית.
גדעון לואיה: אדם פרטי שלא רצה חשבונית מס.
גדעון לואיה: הוצאת לו חשבונית עסקה.
גדעון לואיה: לא מזומן אלא מצטבר.
דורון קופמן: אין חשבונית עסקה במצטבר.
דורון קופמן: אתה טועה.
דורון קופמן: מי שהוציא חשבונית עסקה, זה מי שלא עובד על בסיס מזומן ולכן הוא הוציא חשבונית עסקה.
גדעון לואיה: אתה צודק שזה בדרך כלל.
דורון קופמן: לא בדרך כלל אלא זה הכלל.
איריס וינברגר: עופר, אבל זה לא החוק.
גדעון לואיה: יכולים להוציא לך חשבונית עסקה ולא חשבונית מס.
משה גפני: מה הסוף?
גדעון לואיה: הם טועים.
דורון קופמן: אנחנו לא טועים.
דורון קופמן: בבסיס מצטבר, הוא מוציא חשבונית מס והוא צריך להוציא אותה תוך 14 ימים מיום מסירת הטובין.
דורון קופמן: הוא מוציא חשבונית מס.
דורון קופמן: אין חשבונית עסקה.
איריס וינברגר: סעיף 67 לחוק לא מחייב להוציא חשבונית מס.
איריס וינברגר: אתם מסכימים אתי?
עופר מנירב: אלא על פי דרישת הקונה.
איריס וינברגר: תסתכלו על סעיף 67.
עופר מנירב: אתם חייבתם את הקונה לדרוש חשבונית מס.
עופר מנירב: מזה זה התחיל.
עופר מנירב: זאת ההיסטוריה של חוק מס ערך מוסף.
איריס וינברגר: רק עוסקים ורק מסכומים מסוימים.
איריס וינברגר: בואו נסכים על המהות.
שי דותן: הוא יוציא את החשבונית.
שי דותן: הוא חייב לכלול את זה בדוח התקופתי.
עופר מנירב: הוא יכול להוציא חשבונית אחרי 14 ימים והוא לא חייב לשים בחודש הקודם.
עינת וילף: אני רוצה לשאול בנושא הזה.
עינת וילף: אם מישהו מחויב גם וגם, גם חשבונית עסקה וגם חשבונית, הוא מוציא חשבונית עסקה אבל הוא מחויב בחשבונית מס.
משה גפני: עינת, אני רוצה להבין את השאלה שלך.
עינת וילף: אני רוצה לדעת אם תיאור המצב נכון.
עינת וילף: יש אנשים שמוציאים רק חשבוניות עסקה ולא מוציאים חשבוניות.
עינת וילף: יש כאלה שלא מוציאים חשבוניות עסקה אלא רק מוציאים חשבוניות.
עינת וילף: יש כאלה שמוציאים גם וגם.
דורון קופמן: לא, אין מצב כזה.
דורון קופמן: חייבת אחר כך להיות חשבונית מס.
דורון קופמן: חייבת להיות.
עינת וילף: אמרתי, גם וגם.
דורון קופמן: אין מצב של גם וגם.
דורון קופמן: אל תמציאו חוק שלא קיים.
דורון קופמן: גם חשבונית עסקה וגם חשבונית מס, מה שאתם אומרים זה כאילו על חשבונית מס.
שי דותן: אתה לא חייב להוציא חשבונית מס.
דורון קופמן: אני חייב להוציא חשבונית מס כדי לדווח.
דורון קופמן: מה זה לא חייב?
דורון קופמן: אני לא אוציא חשבונית מס, יפסלו לי את הספרים.
שי דותן: החוק לא אומר את מה שאתה אומר.
איריס וינברגר: אני אבהיר שוב.
איריס וינברגר: מדובר כאן על הסכום הכולל של כל החשבוניות עסקה.
איריס וינברגר: מאחר שהדוח המפורט בסופו של יום יהיה הדוח התקופתי, לא יהיו שני דוחות, לכן צריך יהיה לא רק להגיד את חשבוניות המס שאני מפרטת אלא גם צריך איזשהו סך כל מס שצריך לשלם.
איריס וינברגר: (ב) בפסקה (5), בסעיף 70(ב) המובא בה, במקום הרישה עד המילה "מעוסק" יבוא "מלכ"ר ומוסד כספי שהוצאה להם בתקופת הדוח התקופתי חשבונית מס בשל רכישת נכס או קבלת שירותים מעוסק".
משה גפני: לפי ההצעה שלכם, מלכ"ר יהיה עשרים מיליון.
איריס וינברגר: מלכ"ר יהיה עשרים מיליון.
איריס וינברגר: אני תכף אקריא את זה.
שגית אפיק: כאן זה הגשת דיווח מקוון לגבי מלכ"ר.
שי דותן: מלכ"ר בעצם ידווח רק על התשומות שלו.
איריס וינברגר: אולי אני אקריא את הנוסח, כולל העשרים מיליון.
איריס וינברגר: בפסקה (5), בסעיף 70(ב) המובא בה, במקום הרישה עד המילה "מעוסק" יבוא "מלכ"ר שמחזורו בשנה הקובעת עולה על עשרים מיליון שקלים חדשים ומוסד כספי שהוצאה להם בתקופת הדוח התקופתי חשבונית מס בשל רכישת נכס או קבלת שירותים מעוסק - קודם בטעות היה כתוב טובין ואנחנו שינינו את זה לנכס – ואחרי "לפי העניין" יבוא "בסעיף קטן זה מחזור, כהגדרתו בהוראות מס הכנסה, ניהול פנקסי חשבונות על ידי מוסד, התשנ"ב-1992.
איריס וינברגר: השנה הקובעת, שנת המס הקודמת לשנת המס שחלפה.
איריס וינברגר: זה עם התיקון של העשרים מיליון.
איריס וינברגר: סעיף 70(ב), אנחנו רוצים שזאת תהיה הוראת קבע.
איריס וינברגר: שמלכ"ר יהיה רק מעשרים מיליון ומעלה.
איריס וינברגר: כאן אנחנו עוצרים.
איריס וינברגר: אם נרצה מעבר, זה יבוא לחקיקה ראשית חדשה.
משה גפני: אם כן, מלכ"ר זה בסדר.
עופר מנירב: גם לזה הסכמנו אתך.
איריס וינברגר: זה לפי בקשת חברי הוועדה.
משה גפני: שיהיה רשום בפרוטוקול שזה לפי בקשת חברי הוועדה, אבל אני מוסיף שאתם הכנתם את הצעת החוק הזאת וכתבתם את העשרים מיליון עוד לפני שדיברנו על זה.
איריס וינברגר: זה לפי בקשת חברי הוועדה בישיבה הקודמת.
איריס וינברגר: אני ניסחתי את זה עכשיו כהוראת קבע לבקשת חברי הוועדה.
איריס וינברגר: (ג) בפסקה (13), בסעיף 117(א)(6ב) המובא בה, במקום "בדוח התקופתי" יבוא "בדוח תקופתי, בדוח מיוחד או בדוח שנתי מסכם" ובמקום "לפי סעיף 69(א), (א1) או (א2)" יבוא "לפי סעיפים 69(א), (א1) או (א2), 70(ב) או 71א".
איריס וינברגר: זה אומר שלגבי אי הגשת דוחות אנחנו מרחיבים את העבירה ב-117(א)(6ב) לגבי כלל הדוחות שאנחנו מבקשים שיוגשו אלינו.
איריס וינברגר: אני אומרת שוב שגם העבירה הזאת נמצאת בתקנות שמונחות כבר לפני ועדת החוקה ועוד לא היה דיון בהן.
איריס וינברגר: העבירה הזאת תיקבע כעבירה מינהלית.
שגית אפיק: זאת אומרת שאי אפשר יהיה להמיר אותה בקנס.
איריס וינברגר: היא תובא כקנס מינהלי.
משה גפני: אם זה בוועדת החוקה, למה אתם מביאים את זה לכאן?
איריס וינברגר: צריך שקודם כל זאת תהיה עבירה כדי שיהיה אפשר לקבוע אותה כקנס מינהלי.
משה גפני: עד עכשיו זאת לא עבירה?
איריס וינברגר: הסעיף הזה היה קיים כל הזמן עם 69(א), (א1) או (א2).
איריס וינברגר: אנחנו רק הוספנו את 70(ב) או 71א.
משה גפני: מה אתם רוצים מוועדת החוקה?
משה גפני: אני לא הולך לריב עם דודו רותם.
איריס וינברגר: בוועדת החוקה אנחנו הולכים לדון בכלל על קנסות מינהליים ועל הגובה שלהם.
איריס וינברגר: רוצים לקבוע את זה כעבירה.
משה גפני: ומה זה עכשיו?
איריס וינברגר: נכון להיום אי הגשת דוח לפי 70(ב) או לפי 71א, לא קבוע כעבירה.
שגית אפיק: לפי סעיף 117 זאת עבירה שיש עליה שנת מאסר.
שגית אפיק: הם מבקשים מוועדת החוקה במקביל להפוך את חלק מהעבירות שלהם לעבירות מינהליות כאשר המובן הוא שיהיה אפשר להמיר את המאסר בקנס מינהלי.
שגית אפיק: בין היתר הם רוצים גם את העבירה הזאת כאשר לא פירטת בדוח התקופתי או בדוח המקוון או בדוח השנתי המסכם איזשהו פרט, הם עכשיו מבקשים שאנחנו נקבע את זה כעבירה שאפשר להטיל עליה שנת מאסר ומוועדת החוקה הם יבקשו בהמשך את האפשרות להמיר.
איריס וינברגר: זה היה עד היום לגבי הדוחות.
שגית אפיק: לגבי הדוח המקוון זה לא היה.
איריס וינברגר: לגבי הדוח המפורט זה לא היה.
עינת וילף: תהיה תקופת ביניים בה אם לא יוגש דוח מקוון, תהיה שנת מאסר?
איריס וינברגר: אנחנו מחכים לעבירה המינהלית.
משה גפני: על פי החוק צריך לשלוח אותו לשנת מאסר.
משה גפני: הם באופן וולנטארי לא ישלחו אותו.
שי דותן: לא בטוח.
שי דותן: לא אדוני.
איריס וינברגר: אנחנו מעוניינים שזאת תהיה עבירה מינהלית.
משה גפני: אבל אם בוועדת החוקה לא יספיקו לאשר את זה, היא צודקת.
משה גפני: על פי החוק שאנחנו נאשר כאן, צריך לשלוח אותו לשנת מאסר, אבל אתם לא תשלחו אותו.
רוחמה אברהם-בלילא: הם יעברו על החוק.
משה גפני: אני מתנצל שאני אומר את זה בבדיחות הדעת, כי אם ישלחו אותי לבית סוהר, אני לא אצחק.
רוחמה אברהם-בלילא: אני מבינה שהסאגה הזאת תימשך עד 12:00 ואז אתה תחליט מה שאתה רוצה להחליט.
רוחמה אברהם-בלילא: אפשר לחסוך את הזמן הזה.
איריס וינברגר: אנחנו נכנסים להוראות השעה ועל מי חל הדוח המקוון.
עופר מנירב: אמרה היועצת המשפטית של רשות המסים, של מע"מ, משפט שלא שמתם אליו לב כנראה כי הוא הובלע תוך כדי משפטים.
עופר מנירב: היא אמרה שהדוח המפורט בעתיד יהיה הדוח התקופתי היחיד.
עופר מנירב: זאת אומרת, גם חנות המכולת שעושה מחזור הכי קטן, רק תדווח דיווח מקוון.
עופר מנירב: זה מה שהיא אמרה.
עופר מנירב: זה יהיה אחר כך בפרוטוקול.
עופר מנירב: זאת הכוונה שלהם.
איריס וינברגר: עופר צודק כי במצב החוקי הקיים ולפי הצעת החוק הזאת, ולפי חוק ההתייעלות שעבר, זה אמור היה לקרות ב-1 בינואר 2012 אבל אנחנו ביקשנו את ה-1 בינואר 2014.
איריס וינברגר: הדוח המפורט אמור להיות הדוח התקופתי.
איריס וינברגר: לא אמורים להיות מוגשים שני דוחות למע"מ אלא דוח אחד, דוח תקופתי שהוא דוח מפורט, כאשר יה סמכות למנהל לקבוע.
איריס וינברגר: קודם כל, לא כל חשבוניות מתחת לסכומים מסוימים, לא צריך יהיה לפרט אותם ולכן בעצם יהיה דוח תקופתי שהוא לא דוח מפורט.
עופר מנירב: יהיה גם וגם?
משה גפני: מי שיהיה לו מחזור של פחות ממיליון שקלים?
שי דותן: כרגע לא חייב.
משה גפני: אני מדבר לפי הצעת החוק.
שי דותן: כפי שקיים עכשיו.
איריס וינברגר: לפי הצעת החוק הנוכחית, לא יצטרך דיווח מפורט.
שי דותן: בשנה הבאה כן.
עופר מנירב: כבודו, להמשיך את המשפט.
עופר מנירב: זאת אומרת שאותו עסק קטן שלא תמיד הולך עם יועץ מס או רואה החשבון ---
משה גפני: אבל אנחנו לא סיכמנו עוד על מה מדובר.
משה גפני: תחזור לשאלה הזאת כשנדע על מי אנחנו מדברים.
עופר מנירב: אין בעיה.
עופר מנירב: כל עסק שמדווח היום, השמיט חשבונית אחת, יכולים לתת לו שנה מאסר, גם אם הוא טעה ולא עשה זאת בכוונה.
שי דותן: גם היום זה קיים.
עופר מנירב: לא בדיווח המקוון.
עופר מנירב: היום זה לא קיים ועכשיו אתה מוסיף את זה.
שי דותן: יושב ראש הוועדה ביקש שלא תצעק עלינו.
עופר מנירב: לא, הוא אמר לא לצעוק על נשים.
שי דותן: אתם מגישים 250 אלף דוחות מתקנים בשנה על חשבוניות שבטעות נשכחו ואנחנו לא עושים מאומה.
משה גפני: איריס, תמשיכי.
עופר מנירב: אני חושב שמה שהם בעצם מציעים, זה דיווח כפול ומכופל ומשולש.
עופר מנירב: יהיה מצב בו או רופא או מהנדס יוציא חשבונית עסקה על סכום של 400 שקלים או 500 שקלים או 700 שקלים ואחר כך חשבונית המס תהיה בסכום יותר נמוך כי ישלמו לו פחות כי הלקוח יתווכח אתו וישלם לו פחות ואז תהיה אי התאמה בין חשבונית המס לאותו לקוח לבין חשבונית העסקה לאותו לקוח.
עופר מנירב: תהיה קטסטרופה בנושא הזה.
שי דותן: התשובה היא חד משמעית שלילית.
שי דותן: אתה על בסיס מזומן לא צריך לדווח את דוחות העסקה שלך.
עופר מנירב: איפה זה כתוב?
שי דותן: אתם יודעים שאנחנו לא רוצים להכביד.
עופר מנירב: אנחנו לא יודעים את זה.
שי דותן: אתם כן יודעים את זה.
שי דותן: אנחנו לא מכבידים.
שי דותן: הדוח המקוון אמור לשקף את הדוח התקופתי, לא להוסיף עליו, לא להכביד עליו ולא לשנות סדרי עולם.
עופר מנירב: אבל הוא משנה.
שי דותן: הוא לא.
עופר מנירב: יכול להיות שהנוסח לא ברור מספיק.
איריס וינברגר: מבחינה משפטית לדעתנו הנוסח הוא ברור מספיק והוא משקף.
עופר מנירב: למה בכלל צריך חשבוניות עסקה?
עופר מנירב: למה צריך דיווח על חשבוניות עסקה?
שי דותן: בהתאם לחוק.
משה גפני: אני יכול לדעת מה קרה כאן היום?
משה גפני: אז מה אם זה נר שישי של חנוכה?
רוחמה אברהם-בלילא: לא, אתה לא יכול לדעת מה קרה היום כי אנחנו כבר לא מבינים.
רוחמה אברהם-בלילא: איבדנו כל קצה חוט.
עופר מנירב: נטען שהדוח צריך להיות זהה.
עופר מנירב: אנחנו נגיע בהמשך היום לכך שדורשים מאתנו לדווח גם על חשבוניות שאנחנו לא רשאים לדרוש את התשומות.
עופר מנירב: איך זה מסתדר עם מה שאתה אומר עכשיו?
עופר מנירב: זה לא מסתדר ובוא נגיד את האמת.
משה גפני: אנחנו בפסקה (2).
איריס וינברגר: (2) בסעיף 174, במקום "1,000,000 שקלים חדשים" יבוא "4,000,000 שקלים חדשים".
איריס וינברגר: סעיף 174 מדבר על שנת 2011.
משה גפני: אתם מבקשים שיהיה דיווח מקוון, לשנות את החוק.
איריס וינברגר: במקום מיליון יהיה ארבעה מיליון.
משה גפני: עד סוף 2011, ארבעה מיליון.
שי דותן: הקלנו.
דורון קופמן: השנה נגמרה.
דורון קופמן: מה הקלתם?
משה גפני: תגידו לי למה.
משה גפני: מאוד חשוב לי לדעת.
רוחמה אברהם-בלילא: איך אתם מסכמים אתם בלי לשתף את יושב ראש הוועדה דווקא בעניין הזה?
רוחמה אברהם-בלילא: מה שנוח לכם, אתם מסכמים.
שגית אפיק: יש חוק.
שגית אפיק: החוק קבע משהו.
משה גפני: אם יש ברשות המסים חילוקי דעות, אין צורך.
שי דותן: אין חילוקי דעות.
איריס וינברגר: לפעמים יש, אבל לא בעניין הזה.
איריס וינברגר: זאת רשות פלורליסטית.
רוחמה אברהם-בלילא: השורה התחתונה היא שנת מאסר.
דורון קופמן: איריס, שנת 2011 נגמרה.
דורון קופמן: למה מתקנים את זה היום?
איריס וינברגר: כי יש חקיקה מסוימת.
דורון קופמן: כלומר, כל מה שעשינו עד היום, לא חוקי.
איריס וינברגר: לא חוקי?
איריס וינברגר: מה שאנחנו עשינו היה לא חוקי.
איריס וינברגר: אם לא נעביר את התיקון הזה בשנת 2011, מה הדיון?
איריס וינברגר: סנקציות נגד מי, נגד מי שלא הגיש דוח מקוון שהמחזור שלו היה מיליון?
משה גפני: אני יכול לדעת למה אתם מתערבים?
רוחמה אברהם-בלילא: כמה העברות כספיות היו לנו לרשות המסים לתוספת כוח אדם כדי שיתמודדו עם המצב הנוכחי?
איריס וינברגר: לא קיבלנו כלום.
משה גפני: הם קיבלו רק אתיופי.
איריס וינברגר: רשות המסים גם קולטת עלייה.
משה גפני: אמרתי את זה לחיוב.
משה גפני: אתם שכנעתם אותנו בוועדת הכספים על מיליון שקלים.
משה גפני: עכשיו תסבירי.
איריס וינברגר: במהלך שנת 2010 באו הנציגים המכובדים שיושבים כאן וביקשו לדחות ולא להחיל על מיליון.
איריס וינברגר: הם אמרו שמיליון זה עסקים קטנים והם ביקשו שנאריך.
איריס וינברגר: מאחר שאנחנו ידענו שמדובר בהוראת שעה, המחשבה ב-2010 הייתה שב-1 בינואר 2012 כולם יהיו חייבים.
איריס וינברגר: אז היה מדובר באמת על דחייה זמנית לאותו ציבור שהוא מעל מיליון.
איריס וינברגר: מדובר היה על דחייה זמנית לאותו ציבור שהוא מעל מיליון וחשבנו תוך שקלול כל הנסיבות, ובאמת מתוך רצון אמיתי וכנה, להיענות לבקשה.
משה גפני: כל הכבוד לרשות המסים.
איריס וינברגר: העלינו את זה לארבעה מיליון שקלים.
משה גפני: לא הבנתי למה הם החרימו את ועדת הכספים.
משה גפני: ברגע שהם הגיעו אתכם לסיכום, הם היו צריכים לבוא לכאן ולתקן את החוק.
משה גפני: איפה היה משרד המשפטים?
משה גפני: היועץ המשפטי ידע שרשות המסים הולכת לפיט ארבעה מיליון.
איריס וינברגר: עוד משהו אחד למה זה היה באישור משרד המשפטים.
משה גפני: היה באישור משרד המשפטים?
איריס וינברגר: בוודאי.
משה גפני: למה אני אף פעם לא מקבל אישור ממשרד המשפטים?
משה גפני: ביקשתי אישור ממשרד המשפטים על ילדה קטועת גפיים שיאפשרו לה בירושלים שסייעת של העירייה תיקח אותה לבית הספר.
משה גפני: לא נתנו לי.
משה גפני: המשנה ליועץ המשפטי לממשלה.
משה גפני: היינו צריכים ללכת לבג"ץ וגם שם לא קיבלנו את זה.
משה גפני: איך אתם נותנים להם ככה אישורים?
איריס וינברגר: אני אזכיר בעניין הזה שתזכיר חוק יצא ב-19 בינואר בשנה שעברה, אם אני לא טועה.
איריס וינברגר: המטרה הייתה לבוא לוועדת הכספים ממש בסמוך לתחילת השנה.
משה גפני: אבל זה הגיע אלינו רק עכשיו.
איריס וינברגר: מאחר שהליכי החקיקה מאוד התמשכו.
משה גפני: אבל זה לא התעכב אצלנו.
משה גפני: למליאה זה הגיע רק לפני חודש.
איריס וינברגר: היה צריך לגבש הסכמה של הממשלה ושל משרד המשפטים.
משה גפני: תמשיכי לפסקה (3).
איריס וינברגר: כאן אנחנו מדברים על הוראת השעה.
איריס וינברגר: מכאן אנחנו מתחילים לדבר על הקונספציה שיש בהצעת החוק הזאת וזה דחיית מועד התחילה של החוק מ-2012 ל-2014 והוראת שעה לשנים 2012-2013.
איריס וינברגר: (3) אחרי סעיף 174 יבוא: "174א.
איריס וינברגר: הוראת שעה בשל שנת 2012 (א) עוסק שמחזור עסקאותיו בשנת 2011 עולה על מיליון שקלים חדשים, ואם הוא חברה או אגודה שיתופית – שמחזור עסקאותיו בשנת 2011 עולה על 500,000 שקלים חדשים, יגיש, נוסף לכל דוח תקופתי שהוא מגיש בשל התקופה שמיום ו' בטבת התשע"ב (1 בינואר 2012) עד יום י"ח בטבת התשע"ג (31 בדצמבר 2012), דוח שבו יפורט כל האמור בסעיפים קטנים (ב) ו-(ג), וזאת בתוך 15 ימים ממועד הגשת הדוח התקופתי או במועד מאוחר יותר שיורה המנהל.
איריס וינברגר: (ב) בדוח לפי סעיף קטן (א) יפורטו כל אלה: כאן העתקנו את מה שנמצא בסעיף 69 כולל התיקון של סעיף 69.
איריס וינברגר: (1) כל חשבוניות המס שהמועד להוצאתן חל בתקופת הדוח התקופתי, אף אם העוסק הופטר מהוצאת חשבוניות, הנכללות בדוח התקופתי, וסכומן הכולל.
איריס וינברגר: (2) כל חשבוניות המס שהוצאו, אף אם המועד להוצאתן טרם הגיע, הנכללות בדוח התקופתי, וסכומן הכולל.
איריס וינברגר: (3) סכומן הכולל של כל חשבוניות העסקה שהמועד להוצאתן חל בתקופת הדוח התקופתי, אף עם העוסק הופטר מהוצאת חשבוניות, וסכום המס הכולל הנובע מהן.
איריס וינברגר: אני אחדד שוב.
איריס וינברגר: מדובר בחשבוניות עסקה שלא תוצא בגינן חשבונית מס ובעצם מס ערך מוסף צריך להשתלם בשל אותה חשבונית עסקה.
איריס וינברגר: לא מדובר כאן על פירוט החשבוניות האלה אלא רק על הסך הכול.
עינת וילף: עסקה שבמפורש לא יצאה חשבונית מס.
איריס וינברגר: ולא צריכה לצאת חשבונית מס.
דורון קופמן: ואם לא קיבלתי תשלום.
דורון קופמן: הלקוח סירב לשלם?
שי דותן: אתה לא חייב לכלול אותן בדוח.
דורון קופמן: אני עובד על בסיס מזומן.
שי דותן: אז אתה לא צריך לדווח.
דורון קופמן: אבל זה לא כתוב בשום מקום.
דורון קופמן: אני הוצאתי כי אני רוצה לתבוע ממנו חוב.
איריס וינברגר: לפי סעיף 46 אם אני לא טועה, המועד להוצאת חשבונית ולא רק חשבונית מס, חשבונית על בסיס מזומן.
דורון קופמן: במועד קבלת המזומן.
דורון קופמן: אז למה אני צריך חשבונית עסקה?
איריס וינברגר: המועד הוא תוך שבעה ימים או תוך 14 ימים ממועד החיוב.
דורון קופמן: לא, ממועד הכנת המזומן.
איריס וינברגר: ממועד החיוב.
דורון קופמן: ממועד המזומן.
איריס וינברגר: אם הוא על בסיס מזומן, אז אל תוציא חשבונית עסקה.
דורון קופמן: אבל אם אני רוצה להוציא חשבונית עסקה כדי לגבות, אתם אומרים לי עכשיו לא להוציא חשבונית עסקה?
דורון קופמן: זאת המשמעות?
איריס וינברגר: אנחנו אומרים שצריך יהיה למצוא לזה פתרון.
דורון קופמן: למה אתם הולכים למשהו שאין לו פתרון?
דורון קופמן: אתם מביאים את זה לכאן ואומרים שצריך למצוא פתרון.
דורון קופמן: בואו נמצא פתרון ואחר כך נביא את זה לכאן.
משה גפני: רבותיי, אני מבקש להציע את מה שהצעתי בישיבה הקודמת ואני משכלל את ההצעה.
משה גפני: אני מציע אחת משתיים: אתם רוצים שאני אנמק, אני אתחיל לנמק.
משה גפני: אני אתן נאום ציוני וארוך למה אני מציע את זה.
משה גפני: אם אתם רוצים, בסדר.
משה גפני: דיברתי גם עם שר האוצר והוא הסביר לי את עמדתו והיא ברורה.
משה גפני: עמדתכם ברורה.
משה גפני: אנחנו סבורים שיש כאן ויכוח שהוא ויכוח מאוד מהותי.
משה גפני: אנחנו רוצים שאנשים ישלמו מס אמת.
משה גפני: מצד שני אנחנו רוצים לאזן עם הנושא הזה של החדירה לרשות הפרט.
משה גפני: אם מדובר על עסקים קטנים, אני לא חושב שראוי לעשות את זה.
משה גפני: אם ראוי לעשות את זה, צריך לעשות את זה בדרך אחרת ולא על רגל אחת.
משה גפני: אני רוצה להציע אחת משתיים: או שאנחנו מפצלים את החוק ואנחנו דוחים אותו בשלושה חודשים.
משה גפני: משאירים את המצב של ארבעה מיליון שקלים עד סוף מרץ ובמשך שלושת החודשים האלה אנחנו נדון יותר ביסודיות על כל הדברים שהבאתם ועל הנושא עצמו.
משה גפני: או לאשר את החוק לגבי הסעיף הזה, ולגבי הדברים האחרים עוד נראה איך אנחנו עושים את זה, אבל להעמיד אותו על 2.5 מיליון שקלים באופן קבוע כאשר שר האוצר, באישור ועדת הכספים, רשאי צו לשנות את זה.
משה גפני: מי עונה לי על ההצעה?
ערן יעקב: יש אפשרות לשפר עוד קצת את ההצעה?
ערן יעקב: בכל תהליך הדיונים האלה, בסופו של דבר באנו עם הצורך לאפשר לנו, כמו שקיים היום, את אותה הצעה של 2.5 מיליון שאתה מציע כרגע, אבל לדחות את תחולת החוק.
רוחמה אברהם-בלילא: זה נכנס בחבילה אחת של ה-2.5.
משה גפני: קודם כל נראה אם אנחנו הולכים על זה ואם כן, נדבר על הדברים האחרים.
ערן יעקב: ולדחות את תחולת החוק ל-2013, 2014, ל-2015 אם אתה רוצה.
שי חרמש: להביא לאפס ב-2015?
ערן יעקב: לדוגמה ב-2014 או ב-2015 תהיה תחולה כוללת של החוק.
שי חרמש: באפס.
ערן יעקב: לייצר מדרג.
ערן יעקב: כמו שאתה אומר 2.5.
ערן יעקב: לדוגמה, ב-2013 סכום אחר.
ערן יעקב: ב-2014 או ב-2015 מיליון ואז שר האוצר, אם ירצה מתחת, יביא לדיון.
משה גפני: אתה משפר את ההצעה שלי.
משה גפני: הצעתי הצעה אחרי שאנחנו התקדמנו.
משה גפני: יש הרבה בעיות אבל התקדמנו.
משה גפני: הצעתי את מה שהצעתי בישיבה הקודמת אבל יותר משופר מבחינתכם.
משה גפני: הצעתי אחת משתיים: או שאנחנו מפצלים את החוק עד 31 במרץ, אנחנו מעלים למליאה את ההצעה הזאת של ארבעה מיליון כדי שנפעל במסגרת החוק כמו שאתם ביקשתם על 2011 ועד סוף מרץ נשלים את החקיקה, ננהל דיונים ונגיע להסכמות או שלא נגיע להסכמות אבל נגיע להכרעה ולפי דעתי אפשר לעשות את זה.
משה גפני: האפשרות השנייה היא מה שאמרתי בישיבה הקודמת אלא שעכשיו שיפרתי אותה, שזה יהיה באופן קבוע 2.5 מיליון ושר האוצר, באישור ועדת הכספים, יהיה רשאי לשנות את הסכום בצו.
רוחמה אברהם-בלילא: תחדד ותאמר שזה רק על הסעיף הזה.
ערן יעקב: אני הוספתי לייצר תוואי, לייצר מדרג שאומר 2.5, מיליון וחצי, מיליון, להיעצר במיליון בשלב מסוים ואז כמו שאומר היושב ראש לאפשר לשר האוצר לבוא לוועדה אם הוא רוצה לשנות.
רוחמה אברהם-בלילא: בשום פנים ואופן לא.
משה גפני: אם את אומרת בשום פנים ואופן לא, אני מתחיל לחשוד בך שחשבת שאני הולך להסכים לזה.
דורון אביטל: אני מבקש לשאול שאלה את חברי הוועדה.
דורון אביטל: אני לא מבין ממה הפחד הגדול.
דורון אביטל: לאשר את ה-2.5 מיליון בשנת 2012, אין בעיה.
דורון אביטל: ב-2013 נאמר להכניס עד מיליון וחצי.
דורון אביטל: אני לא מבין את הפחד.
רוחמה אברהם-בלילא: כי במתווה הנוכחי אתם לא עומדים.
רוחמה אברהם-בלילא: יש לי כאן פרוטוקול בו נאמר שאתם לא עומדים בזה.
דורון אביטל: אני כמנהל רשות המסים אומר לך וכל האחריות היא עלי.
דורון אביטל: אני אומר לכם שאנחנו כן עומדים ואנחנו נעמוד, אבל צריך לזכור שיש לנו אחריות כוללת ואי אפשר לבוא כל יום השכם והערב ולומר לנו שיש העלמות מס במדינה ורשות המסים צריכה להילחם בהעלמות המס.
רוחמה אברהם-בלילא: אל תציגו את זה באופן כזה לפיו חברי הכנסת מגינים על אלה שמעלימים מס.
דורון אביטל: לא.
דורון אביטל: חס וחלילה.
דורון אביטל: נהפוך הוא.
דורון אביטל: אני אומר שחברי הכנסת הבינו את זה ורוצים להילחם בהעלמות ולכן אפשרו לנו את החוק הזה.
דורון אביטל: בחדר הזה אפשרו לנו את החוק הזה.
דורון אביטל: אנחנו באנו רק עם ההקלה, לאור מצב המשק ולאור מה שאמר יושב ראש הוועדה.
דורון אביטל: נלך אחורה, נלך עם הקלה יותר משמעותית, הרבה יותר רחבה ואני חוזר למה שאמרתי שאתם בחדר הזה אישרתם את החוק הזה ונתתם לנו את הכלים להילחם בהעלמות המס.
דורון אביטל: זה לא שאתם מגינים אלא הפוך.
דורון אביטל: אל תציגו את זה כך.
רוחמה אברהם-בלילא: 2.5 מיליון כפי שאמר יושב ראש הוועדה אבל בזה עוצרים.
דורון אביטל: אני מסכים ל-2.5 מיליון.
דורון אביטל: זה שאני עוצר, אני אומר לך מה אנחנו מפסידים.
דורון אביטל: בניתוח שאנחנו מנתחים איפה החשבוניות האפקטיביות, באיזה רמת עסקים, מה המחזורים של החשבוניות הפיקטיביות, הן דווקא במחזורים הקטנים.
דורון קופמן: העסקים הקטנים עושים את החשבוניות הפיקטיביות?
משה גפני: הוא מנהל רשות המסים.
משה גפני: אין לכם דרך ארץ בפני יושב ראש ועדת הכספים, אבל בפני מנהל רשות המסים?
דורון אביטל: דורון, אני הקשבתי לכל מה שאמרת.
דורון קופמן: לא הקשבת.
דורון קופמן: לא היית כאן.
עופר מנירב: אם היית בא להקשיב, אולי היית אומר אחרת.
משה גפני: אנחנו אחרי הדיון הזה.
משה גפני: המליאה מתחילה ב-1:00 ואנחנו צריכים לסיים את הדיון.
משה גפני: הממשלה דורשת ממני כל מיני העברות כמו 780 מיליון שקלים לביטחון וכולי.
משה גפני: אני נפגש היום עם ראש הממשלה והוא יצעק עלי שאני לא עושה העברות.
דורון אביטל: עלי יצעקו על כך שאני לא מביא את הכסף.
משה גפני: כבר צעקו עליך.
משה גפני: אני אמרתי להם שאתה עושה את מלאכתך נאמנה אלא שאני לא נותן.
משה גפני: אנחנו לא בדיון הזה.
משה גפני: אתם צריכים להחליט או רוצים פיצול ואז נפצל לשלושה חודשים ואז נקיים דיון.
משה גפני: אתם רוצים ללכת למתווה הזה, אין שינוי במתווה הזה.
משה גפני: אני לא הולך לשנות את המתווה הזה, בוודאי לא היום.
משה גפני: אולי במשך שלושת החודשים נשנה.
משה גפני: תשכנעו את רוחמה, את ציון, את עינת, את כולם.
דורון אביטל: לפצל.
דורון אביטל: אנחנו מעדיפים לפצל.
דורון אביטל: החוק הזה כל כך חשוב לנו כך שאנחנו מעדיפים את הפיצול.
משה גפני: סעיף 174, במקום מיליון שקלים חדשים יבוא ארבעה מיליון שקלים חדשים וזה יהיה עד 31 במרץ 2012.
משה גפני: אם אפשר, להביא את זה למליאה היום.
רוחמה אברהם-בלילא: אתה מפצל רק את סעיף 174?
משה גפני: רק את זה.
רוחמה אברהם-בלילא: ומה עם כל היתר?
משה גפני: הכול יידון.
שי חרמש: רשות המסים, יש לי שאלה במתמטיקה.
שי חרמש: עדיף לכם להפסיד רבע שנה בארבעה מיליון?
שי חרמש: האם עדיף לכם להפסיד רבע שנה בארבעה מיליון או להרוויח שנה שלמה ב-2.5 מיליון?
שי חרמש: אני לא מבין את המתמטיקה.
שי חרמש: אני לא מדבר על פוליטיקה.
שי חרמש: אני לא מבין האם לא יותר טוב 12 חודשים ב-2.5 מיליון מאשר ארבעה מיליון להפסיד בשלושה חודשים ואלוהים יודע מה יהיה אחרי כן.
שי חרמש: יבואו בחירת, הממשלה תתחלף, חלילה גפני יוותר על כסאו.
שי חרמש: אל תיקחו את הסיכון.
משה גפני: חבר הכנסת חרמש, אני מציע כדלהלן.
משה גפני: אני מקבל את העמדה הזאת.
משה גפני: אני אומר לכם שאני אגיש רביזיה כך שיהיו לכם עוד שעתיים-שלוש כדי להחליט.
משה גפני: במידה שלא תהיה החלטה, אנחנו נקבע עד שלושה חודשים ובתוך שלושת החודשים האלה ננהל משא ומתן, כפי שאומר שי חרמש.
משה גפני: אם נגיע להסכמה בתוך שבועיים, אני מביא את זה לוועדה בתוך שבועיים.
משה גפני: אני לא רוצה תחת לחץ.
משה גפני: יש לנו שלושה חודשים אבל מה שאתם חוששים, מה שאתה בעצם אמרת את מה שחלק מהם חושבים – ואני לא יודע מה הם חושבים – אם נגיע להסכמה בתוך שבוע-שבועיים, אני מביא את זה בתוך שבוע-שבועיים לוועדה עם כל הסעיפים.
רוחמה אברהם-בלילא: איזה כל הסעיפים?
משה גפני: כל הסעיפים.
משה גפני: לא פתרנו את הבעיה עם כל הסעיפים.
רוחמה אברהם-בלילא: שכל אחד מהם לא סוכם.
שגית אפיק: אתם כנראה לא מבינים את המשמעות ואני אסביר.
שגית אפיק: המשמעות היא שמפצלים מתוך החוק אך ורק את הוראת השעה לשנת 2012 וקובעים שבשנת 2012 במשך שלושת החודשים הראשונים שלה, זה יחול כפי שביקשתם להחיל את זה בשנת 2011 לגבי עוסקים מעל ארבעה מיליון שקלים.
שגית אפיק: זאת המשמעות.
שגית אפיק: אחרי שמצביעים על הפיצול, זה יהיה הסעיף היחיד שיונח במליאה ויחוקק כחקיקה.
שגית אפיק: עד שלושת החודשים האלה, הוועדה רשאית להתכנס ולקיים דיונים על כל החוק לרבות על שנת 2012.